APSTIPRINĀTS

ar Nacionālās elektronisko plašsaziņas līdzekļu padomes

2017.gada 23.februāra lēmumu Nr.44

**Nacionālās elektronisko plašsaziņas līdzekļu padomes**

**konkursa „Par sabiedriskā pasūtījuma daļas nodošanu 2017.gadā nacionālajiem komerciālajiem elektroniskajiem plašsaziņas līdzekļiem televīzijas programmu veidošanai un izplatīšanai ar mērķi izveidot raidījumus par nacionālā kultūras mantojuma saglabāšanu” nolikums**

1. **Pamatnoteikumi**
   1. Konkursu „Par sabiedriskā pasūtījuma daļas nodošanu 2017.gadā nacionālajiem komerciālajiem elektroniskajiem plašsaziņas līdzekļiem televīzijas programmu veidošanai un izplatīšanai ar mērķi izveidot raidījumus par nacionālā kultūras mantojuma saglabāšanu”, turpmāk saukts – Konkurss, organizē Nacionālā elektronisko plašsaziņas līdzekļu padome, turpmāk saukta arī – Padome, adrese Rīgā, Doma laukumā 8A, LV–1939.
   2. Šis nolikums nosaka Konkursa organizēšanas un izvērtēšanas kārtību, turpmāk – Nolikums.
   3. Konkursa mērķis – sabiedriskā pasūtījuma daļas nodošana nacionālajiem komerciālajiem elektroniskajiem plašsaziņas līdzekļiem tā īstenošanai 2017.gadā Elektronisko plašsaziņas līdzekļu likuma 71.panta otrajā un piektajā daļā noteiktajā kārtībā ar mērķi izveidot raidījumus Latvijas valsts simtgades kontekstā nacionālā kultūras mantojuma saglabāšanai, turpmāk – Sabiedriskā pasūtījuma raidījumi, atbilstoši Konkursa priekšmetam, kas noteikts Nolikuma 4.1.punktā.
   4. Sabiedriskā pasūtījuma raidījumi tiek veidoti pārraidīšanai nacionālā komerciālā elektroniskā plašsaziņas līdzekļa programmas ietvaros, kas tiks raidīta zemes apraidē ciparu formātā neaizsargāta jeb nekodēta pakalpojuma veidā (bez maksas) visā Latvijas teritorijā laika posmā no 2017.gada 1.aprīļa līdz 2017.gada 31.decembrim atbilstoši programmas raidīšanas brīdī spēkā esošajām Elektronisko plašsaziņas līdzekļu likuma normām un Elektronisko plašsaziņas līdzekļu nozares attīstības nacionālajai stratēģijai 2012.–2017.gadam.
   5. Pirms līguma par sabiedriskā pasūtījuma daļas izpildi Konkursa ietvaros, turpmāk – Līgums, noslēgšanas Padome apstiprina nacionālā komerciālā elektroniskā plašsaziņas līdzekļa, kas ir uzvarējis Konkursā, sabiedriskā pasūtījuma raidījumu gada plānu, turpmāk – Sabiedriskā pasūtījuma gada plāns. Sabiedriskā pasūtījuma gada plāns tiek pievienots Līgumam kā pielikums.
   6. Konkursa finansējums ir **EUR 200 000,-** (divi simti tūkstoši *euro* un 00 *euro* centi), ieskaitot PVN 21%.
      1. Konkursa priekšmets tiek dalīts divās daļās. Konkursa priekšmets noteikts Nolikuma 4.1.punktā,
      2. Katras Konkursa priekšmeta daļas finansējums ir EUR 100 000,- un pieteikums Konkursam ir jāiesniedz par katru Konkursa priekšmeta daļu atsevišķi.
   7. Konkursa finansējumu Padome Konkursa kārtībā var nodot nacionālajiem komerciālajiem elektroniskajam plašsaziņas līdzekļiem, turpmāk saukti – Pretendenti, kas 2017.gadā savu programmu veido kā nacionālu programmu un nodrošina tās raidīšanu zemes apraidē ciparu formātā neaizsargāta jeb nekodēta pakalpojuma veidā (bez maksas) visā Latvijas teritorijā, kā arī atbilst šādiem kritērijiem:
      1. veic apraidi galvenokārt valsts valodā;
      2. darbības pamatnosacījumi paredz vismaz 51% no raidlaika Eiropas Savienībā, tajā skaitā Latvijā, veidotu programmu saturu;
      3. nav uzskatāms par grūtībās nonākušu uzņēmēju:
         1. kuram ar tiesas spriedumu ir pasludināts maksātnespējas process vai tiek īstenots tiesiskās aizsardzības process, vai ar tiesas lēmumu tiek īstenots ārpustiesas tiesiskās aizsardzības process, uzsākta bankrota procedūra, kurš atrodas sanācijas vai mierizlīguma procesā, vai tā saimnieciskā darbība ir izbeigta;
         2. projekta iesnieguma iesniegšanas dienā zaudējumi pārsniedz pusi no pamatkapitāla un pēdējo 12 mēnešu laikā – ceturtdaļu no pamatkapitāla;
         3. pieteikuma iesnieguma iesniegšanas dienā saskaņā ar pēdējo noslēgto finanšu gadu pārskatu un  pēdējo pieejamo operatīvo bilanci uz projekta iesnieguma iesniegšanas brīdi ir novērojamas grūtībās nonākuša komersanta pazīmes – zaudējumu pieaugums, apgrozījuma samazināšanās, naudas plūsmas samazināšanās, nodokļu parādi, parādu pieaugums, procentu maksājumu celšanās, gatavās produkcijas krājumu pieaugums, zems likviditātes koeficients, krītoša vai nulles aktīvu vērtība;
         4. nav iespēju nosegt zaudējumus no saviem līdzekļiem vai ar līdzekļiem, ko tas spēj iegūt no saviem biedriem, akcionāriem, dalībniekiem vai kreditoriem, un tas nespēj apturēt zaudējumus, kuri bez valsts iestāžu ārējās iejaukšanās īstermiņā vai vidējā termiņā novedīs saimnieciskās darbības veicēju līdz nespējai turpināt darbību.
   8. Finansējums piešķirts Padomei no valsts budžeta programmas 04.00.00 „Komerciālās televīzijas un radio” Elektronisko plašsaziņas līdzekļu likuma 71.panta pirmās, otrās un piektās daļas īstenošanai.
   9. Finansējums ir paredzēts Sabiedriskā pasūtījuma raidījumu veidošanai, nodrošinot Nolikuma 1.3.punktā minētā Konkursa mērķa sasniegšanu.
   10. Finansējuma nodošana Konkursa uzvarētājiem tiek plānota pēc vienošanās.
   11. Konkursa ietvaros finansējums tiek piešķirts kā atlīdzības maksājums par sniegtajiem sabiedriskajiem pakalpojumiem likuma „Komercdarbības atbalsta kontroles likums” izpratnē, un finansējuma saņēmējam, ievērojot prasības attiecībā uz finanšu darījumu uzskaiti likuma „Komercdarbības atbalsta kontroles likums” 50.panta izpratnē.
   12. Sabiedriskā pasūtījuma uzdevumi ir noteikti Elektronisko plašsaziņas līdzekļu likuma 71.panta pirmajā daļā, kā arī atbilstoši likuma 71.panta trešās daļas noteikumiem raidījumu satura veidošanai paredzēto līdzekļu izlietojuma principi un struktūra ir noteikti Padomes izstrādātā nolikumā „Nolikums par sabiedriskā pasūtījuma daļas, kuru pilda komerciālie elektroniskie plašsaziņas līdzekļi, finansējuma izlietojuma principiem” (atrodams Padomes interneta vietnē [http://www.neplpadome.lv](http://www.neplpadome.lv/), sadaļā “Komerciālie mediji”, “Komerciālās televīzijas”, “Sabiedriskais pasūtījums”).
   13. Konkursa uzdevums ir veikt pretendentu iesniegto pieteikumu izvērtēšanu un izvēlēties komerciālos elektroniskos plašsaziņas līdzekļus – Sabiedriskā pasūtījuma raidījumu veidotājus, kas spēs nodrošināt sabiedriskā pasūtījuma uzdevumu izpildi/mērķu sasniegšanu.
   14. Konkurss tiek izsludināts un ar tā Nolikumu var iepazīties no 2017.gada 23.februāra Padomes interneta vietnē [http://www.neplpadome.lv](http://www.neplpadome.lv/), sadaļā “Komerciālie mediji”, “Komerciālās televīzijas”, „Izsludinātie konkursi”.
2. **Konkursa komisija**
   1. Konkursa komisijas sastāvu veido Padomes locekļi.
   2. Komisija savu darbu var veikt un lēmumus pieņemt, tās darbā piedaloties vismaz 3 (trīs) Padomes locekļiem atbilstoši Padomes noteikumiem par darbības iekšējo kārtību, kuri atrodami Padomes interneta vietnē [http://www.neplpadome.lv](http://www.neplpadome.lv/), sadaļā “Padome”, “Darbības ietvarnoteikumi”.
3. **Dalība konkursā un konkursa termiņi**
   1. Piedalīšanās Konkursā ir Pretendenta brīvas gribas izpausme. Iesniedzot pieteikumu dalībai Konkursā, pretendents apliecina, ka tam ir skaidri visi Konkursa nosacījumi, t.sk., pienākums 2017.gadā nodrošināt savas veidotās programmas raidīšanu zemes apraidē ciparu formātā neaizsargāta jeb nekodēta pakalpojuma veidā (bez maksas) visā Latvijas teritorijā.
   2. Pretendentiem tiek radītas vienādas iespējas sacensties par sabiedriskā pasūtījuma raidījumu veidošanu no 2017.gada 1.aprīļa līdz 2017.gada 31.decembrim.
   3. Konkursā tiek pieņemti pieteikumi no juridiskām personām – nacionālajiem komerciālajiem elektroniskajiem plašsaziņas līdzekļiem, kas reģistrēti un kas 2017.gadā savu programmu veido kā nacionālu programmu un nodrošina tās raidīšanu zemes apraidē ciparu formātā neaizsargāta jeb nekodēta pakalpojuma veidā (bez maksas) visā Latvijas teritorijā.
   4. Pieteikumu dokumentu pieņemšana notiek **līdz 2017.gada 8.martam, plkst. 16.00**, Rīgā, Doma laukumā 8A.
   5. Pieteikumi jāiesniedz personīgi (iesniedzot Padomē) Nolikuma 3.4.apakšpunktā norādītajā adresē un 3.4.apakšpunktā noteiktajā termiņā.
   6. Padome atver pretendentu iesniegtās aploksnes slēgtā Padomes sēdē ne vēlāk kā **līdz** **2017.gada 9.martam**, Padomes telpās.
   7. Pretendentu izvērtēšana un lēmuma pieņemšana notiek ne vēlāk kā **līdz 2017.gada 20.martam**.
   8. Pretendents var mainīt vai atsaukt savu piedāvājumu pirms piedāvājuma iesniegšanas termiņa beigām.
   9. Piedāvājumi, kas iesniegti pēc 3.4.apakšpunktā noteiktā termiņa, neatvērti tiks atdoti vai nosūtīti ierakstītā pasta sūtījumā iesniedzējam.
   10. Uzziņas, zvanot uz tālr. +371 67221848 vai rakstot uz e-pastu [neplpadome@neplpadome.lv](mailto:neplpadome@neplpadome.lv).
4. **Konkursa priekšmets**
   1. Konkursa priekšmets:
      1. Kultūras mantojuma veidošana Latvijas valsts simtgades kontekstā raidījumos par Latvijai nozīmīgām personībām, lai papildus sabiedriskās televīzijas valsts SIA „Latvijas Televīzija” programmās veidotajiem un ietvertajiem raidījumiem, kā arī papildus citiem sabiedriskā pasūtījuma ietvaros veidotajiem raidījumiem tiktu nodrošināts daudzveidīgs satura piedāvājums.
      2. Kultūras mantojuma veidošana Latvijas valsts simtgades kontekstā raidījumos ar Latvijas reģionālo tematiku, lai papildus sabiedriskās televīzijas valsts SIA „Latvijas Televīzija” programmās veidotajiem un ietvertajiem raidījumiem, kā arī papildus citiem sabiedriskā pasūtījuma ietvaros veidotajiem raidījumiem tiktu nodrošināts daudzveidīgs satura piedāvājums.
   2. Sabiedriskā pasūtījuma raidījumi tiek veidoti un ietverti Konkursa uzvarētāja veidotajā programmā, kas tiek raidīta visā Latvijas teritorijā zemes apraidē ciparu formātā neaizsargāta jeb nekodēta pakalpojuma veidā (bez maksas).
   3. Pretendents ir brīvs un neatkarīgs programmu veidošanā.
5. **Piedāvājuma iesniegšanas kārtība un atvēršana**
   1. Pretendentu iesniedzamā piedāvājuma sastāvs:
      1. Pretendenta iesniegums dalībai Konkursā, aizpildot Nolikuma pielikumā Nr.1 pievienoto veidlapu.
      2. Piedāvājums jāiesniedz, pievienojot šādu informāciju, informāciju apliecinošus dokumentus un materiālus:
         1. 2017.gada Sabiedriskā pasūtījuma gada plāns par raidījumu apjomu un laika grafiku, ieskaitot šādu informāciju:

* sabiedriskā pasūtījuma raidījumu saturiskā koncepcija, kas atbilst Nolikuma 1.3. un 1.12.punktā noteiktajam;
* informācija par to, kā tiks nodrošināta sabiedriskā pasūtījuma raidījumu kvalitātes un atbilstības sabiedriskā pasūtījuma uzdevumiem un principiem izvērtēšana;
* informācija par to, kā tiks nodrošināta atgriezeniskā saite no skatītājiem;
* maksimālās auditorijas sasniegšanas koncepcija, ietverot citas apraides platformas, ja tādas paredzētas, un citus auditorijas sasniegšanas veidus.
  + - 1. informācija un/vai vizuālie piemēri, kas atspoguļo vizuālo (grafisko) raidījumu noformējumu;
      2. tehniskā nodrošinājuma apraksts;
      3. detalizēts plānotais piešķirtā finansējuma izlietošanas apraksts (tāme);
      4. 2016.gada operatīvā bilance un apliecinājums, ka uz Konkursa pretendents nav atzīstams par grūtībās nonākušu uzņēmumu atbilstoši Konkursa nolikuma 1.7.3.punktā noteiktajam.
  1. Pretendents ir tiesīgs iesniegt citus papildu dokumentus un materiālus, kurus uzskata par nepieciešamiem savas atbilstības apliecināšanai.
  2. Iesniegtais pieteikums pretendentam atpakaļ netiek izsniegts.
  3. Piedāvājumu noformējuma un iesniegšanas prasības:
     1. Piedāvājuma dokumentiem jābūt latviešu valodā.
     2. Visi šī nolikuma V nodaļas 5.1.punktā noteiktie dokumenti jāiesniedz minētajā secībā, sanumurējot un cauršujot lapas, ievietojot visu slēgtā aploksnē. Uz aploksnes jābūt norādei: Konkursam *„Par sabiedriskā pasūtījuma daļas nodošanu 2017.gadā nacionālajiem komerciālajiem elektroniskajiem plašsaziņas līdzekļiem televīzijas programmu veidošanai un izplatīšanai ar mērķi izveidot raidījumus par nacionālā kultūras mantojuma saglabāšanu”*, norādot, vai pieteikums iesniegts uz Konkursa priekšmeta 1. vai 2.daļu.
     3. Papildus 5.1.punktā noteiktajam pieteikumam papīra formātā Pretendentam jāiesniedz pieteikums elektroniskā formātā datu nesējā (skanētā veidā, *word* dokumenta formātā vai citā līdzvērtīgā elektroniskā formātā).

1. **Piedāvājumu izskatīšana un novērtēšana**
   1. Piedāvājumu atvēršanas kārtība: Padome atver pretendentu piedāvājumus to iesniegšanas secībā, pārliecinoties, ka iesniegts 5.1.punktā minētais un vai to saturs ļauj konstatēt Pretendentu atbilstību Nolikuma ietvaros izvirzītajām prasībām, un Padomes locekļi parakstās uz iesniegtajiem piedāvājumiem. Ja nav iesniegts šī Nolikuma 5.1.apakšpunktā minētais, Padome izvērtē nepieciešamību aicināt attiecīgo pretendentu iesniegt nepieciešamo iztrūkstošo informāciju piedāvājuma izvērtēšanai, nosakot iesniegšanas termiņu.
   2. Konstatējot, ka ir iesniegti visi Nolikuma 5.1.punktā minētie dokumenti un to saturs ļauj konstatēt Pretendentu atbilstību Nolikuma ietvaros izvirzītajām prasībām, Padome vērtē pretendenta piedāvājuma kvalitāti atbilstoši šādiem kritērijiem:
      1. 2017.gada sabiedriskā pasūtījuma gada plāns par raidījumu apjomu un laika grafiku, t.sk., ņemot vērā Nolikuma 5.1.2.1.punktā uzskaitīto iesniedzamo informāciju;
      2. sabiedriskā pasūtījuma raidījumu vizuālais (grafiskais) piedāvājums;
      3. finansiālā kapacitāte, ņemot vērā Nolikuma 5.1.2.5. noteikto iesniedzamo informāciju;
      4. sabiedriskā pasūtījuma raidījumu veidošanai paredzētā/piešķiramā finansējuma izlietošanas plāns (tāme);
      5. tehniskais nodrošinājums.
   3. Konkursa uzvarētāji tiek noteikti ar Padomes balsojumu.
   4. Noraidītajiem pretendentiem tik nosūtīts rakstisks paziņojums par noraidījumu.
2. **Konkursa rezultāti**
   1. Padome ir tiesīga nepiešķirt uzvaru Konkursā nevienam Konkursa dalībniekam.
   2. Konkursa rezultāti dalībniekiem tiek paziņoti rakstveidā.
   3. Pretendentam kurš uzvarējis Konkursā, pēc Konkursa norises, nekavējoties pēc lēmuma pieņemšanas, par uzvaru Konkursā tiek paziņots arī pa tālruni.
   4. Ar konkursa uzvarētāju Padome 5 (piecu) dienu laikā noslēdz līgumu par sabiedriskā pasūtījuma raidījumu veidošanu un pārraidīšanu laika posmā no 2017.gada 1.aprīļa līdz 2017.gada 31.decembrim.
   5. Padomes lēmumu par Konkursa rezultātiem viena mēneša laikā var pārsūdzēt Administratīvajā rajona tiesā Rīgā, Baldones ielā 1A, normatīvajos aktos noteiktā kārtībā.

Pielikums 2017.gada 23.februāra

Konkursa „Par sabiedriskā pasūtījuma daļas nodošanu 2017.gadā nacionālajiem komerciālajiem elektroniskajiem plašsaziņas līdzekļiem televīzijas programmu veidošanai un izplatīšanai ar mērķi izveidot raidījumus par nacionālā kultūras mantojuma saglabāšanu” nolikumam

Nacionālajai elektronisko plašsaziņas līdzekļu padomei

**IESNIEGUMS DALĪBAI KONKURSĀ**

**„Par sabiedriskā pasūtījuma daļas nodošanu 2017.gadā nacionālajiem komerciālajiem elektroniskajiem plašsaziņas līdzekļiem televīzijas programmu veidošanai un izplatīšanai ar mērķi izveidot raidījumus par nacionālā kultūras mantojuma saglabāšanu”**

Saskaņā ar konkursa nolikumu, es, apakšā parakstījies apliecinu, ka:

1. *<pretendenta nosaukums>* (turpmāk – pretendents) piekrīt konkursa nolikuma noteikumiem un garantē nolikuma prasību izpildi. Konkursa nolikums ir skaidrs un saprotams;
2. visas piedāvājumā sniegtās ziņas par pretendentu un piedāvāto pakalpojumu ir patiesas;
3. iesniegumam pievienotie dokumenti veido šo piedāvājumu.

|  |  |  |  |  |  |  |
| --- | --- | --- | --- | --- | --- | --- |
| Pretendenta nosaukums/vārds, uzvārds: | | |  | | | |
| Juridiskā adrese/deklarētā dzīves vietas adrese: | | |  | | | |
| Bankas rekvizīti: | | |  | | | |
|  | | |  | | | |
| Kontaktpersona: | | |  | | | |
|  | | | (Vārds, uzvārds, amats) | | | |
| Telefons: | |  | | Fakss: | |  |
| e-pasta adrese: | | \_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | | |
| Datums: |  | | | |
| Pretendenta/pretendenta vadītāja vai tā pilnvarotās personas paraksts, paraksta atšifrējums. | | | | |  | |